ຕອນເຊົ້າຂອງວັນຈັນ, ວັນທີ 22 ສິງຫາ 2022 ຢູ່ທີ່ຫ້ອງປະຊຸມສະພາປະຊາຊົນແຂວງອຸດົມໄຊ, ທ່ານ ປອ ຢາງກູ້ ຢາງລືໄຊ ຫົວໜ້າສະຖາບັນຄົ້ນຄວ້ານິຕິກໍາສະພາແຫ່ງຊາດ ພ້ອມດ້ວຍຄະນະທິມງານຂອງສະຖາບັນຄົ້ນຄວ້ານິຕິກໍາສະພາແຫ່ງຊາດ, ໄດ້ພົບປະເຮັດວຽກຮ່ວມກັບສະພາປະຊາຊົນແຂວງ, ໂດຍການຕ້ອນຮັບຂອງ ທ່ານ ນ.ຄໍາພອນ ພິມມະຈັນ ຮອງປະທານສະພາປະຊາຊົນແຂວງ, ມີບັນດາທ່ານຄະນະປະຈໍາ ສພຂ, ຄະນະເລຂາທິການ ສພຂ, ແລະ ພະນັກງານສະພາປະຊາຊົນແຂວງ ເຂົ້າຮ່ວມ.
ການເຄື່ອນໄຫວພົບປະເຮັດວຽກຮ່ວມກັບສະພາປະຊາຊົນແຂວງ ຂອງສະຖາບັນຄົ້ນຄວ້ານິຕິກໍາສະພາແຫ່ງຊາດ ໃນຄັ້ງນີ້, ຈຸດປະສົງກໍ່ເພື່ອຕິດຕາມ, ຊຸກຍູ້ ແລະ ເກັບກໍາຂໍ້ມູນວຽກງານ ສະຖາບັນຄົ້ນຄວ້ານິຕິກໍາສະພາແຫ່ງຊາດແລະ ເປັນເທື່ອທໍາອິດ ທີ່ທາງຄະນະທິມງານຂອງສະຖາບັນຄົ້ນຄວ້ານິຕິກໍາສະພາແຫ່ງຊາດ ໄດ້ມາຢ້ຽມຍາມ ແລະ ເຮັດວຽກຢູ່ແຂວງອຸດົມໄຊ. ກ່ອນອື່ນຕາງໜ້າຄະນະເລຂາທິການສະພາປະຊາຊົນແຂວງ ກໍ່ໄດ້ລາຍງານ ການເຄື່ອນໄຫວຂອບການພົວພັນ, ກົງຈັກປະສານງານທີ່ຕິດພັນກັບວຽກງານຂອງສະຖາບັນຄົ້ນຄວ້ານິຕິກໍາສະພາແຫ່ງຊາດ ແລະ ຫຼັງຈາກນັ້ນ ບັນດາທ່ານຜູ້ເຂົ້າຮ່ວມ ໄດ້ປຶກສາຫາລື, ຕີລາຄາຄືນກ່ຽວກັບການເຮັດວຽກ, ການຈັດຕັ້ງປະຕິບັດພາລະບົດບາດ, ສິດ ແລະ ໜ້າທີ່ ຂອງສະພາແຫ່ງຊາດ ແລະ ສະພາປະຊາຊົນແຂວງ ເຖິງຂໍ້ສະດວກ, ຫຍຸ້ງຍາກ ແລະ ຂໍ້ຄົງຄ້າງ ເພື່ອພ້ອມກັນປັບປຸງແກ້ໄຂໃຫ້ມີການຫັນປ່ຽນທີ່ດີຂຶ້ນ ກ່ຽວກັບການນໍາພາ – ຊີ້ນໍາ ຂອງຄະນະປະຈໍາສະພາແຫ່ງຊາດ ຕໍ່ກັບ ສະພາປະຊາຊົນຂັ້ນແຂວງ ໃນໄລຍະຜ່ານມາ ແລະ ຈະໄດ້ສືບຕໍ່ການພົວພັນປະສານງານ ແລະ ເຄື່ອນໄຫວວຽກງານຮ່ວມກັນໃນຕໍ່ໜ້າ ໂດຍສະເພາະແມ່ນເລັ່ງໃສ່ການສ້າງຄວາມເຂັ້ມແຂງໃຫ້ແກ່ ສສຊ-ສສຂ ໄດ້ປະຕິບັດຕາມ 3 ພາລະບົດບາດຂອງຕົນຢ່າງເຕັມສ່ວນ.
ໂອກາດດັ່ງກ່າວທ່ານ ປອ ຢາງກູ້ ຢາງລືໄຊ ຫົວໜ້າສະຖາບັນຄົ້ນຄວ້ານິຕິກໍາສະພາແຫ່ງຊາດ ໄດ້ສະເໜີພາລະບົດບາດຂອງສະຖາບັນຄົ້ນຄວ້ານິຕິກໍາສະພາແຫ່ງຊາດ, ແຜນການເຝຶກອົບຮົມໃຫ້ແກ່ ສສຊ-ສສຂ ແລະ ວິຊາການທີ່ເປັນໃຫ້ຄະນະປະຈໍາ ສພຂ, ສະມາຊິກ ສພຂ ແລະ ຕອນທ້າຍປະທານໄດ້ມີຄຳເຫັນສະຫຼຸບ ແລະ ກ່າວປິດກອງປະຊຸມ.
ພາບ/ຂ່າວ: ແສງພອນ ອິນນະລົງ.